**Implementačná agentúra Ministerstva práce, sociálnych vecí a rodiny Slovenskej republiky**

vyhlasuje

# 

**OZNÁMENIE**

**o možnosti predkladania Žiadostí na zapojenie sa do národného projektu Podpora rozvoja a dostupnosti terénnej opatrovateľskej služby**

**Národný projekt Podpora rozvoja a dostupnosti terénnej opatrovateľskej služby**

**Kód ITMS2014+:** 312041U153

**Číslo oznámenia:** NP TOS/01/2022

**Schválil:**  Ing. Svitáč Andrej, generálny riaditeľ Implementačnej agentúry Ministerstva práce,

sociálnych vecí a rodiny Slovenskej republiky

Máj 2022

Bratislava

# Formálne náležitosti oznámenia

## Základné informácie o národnom projekte[[1]](#footnote-1)

**IMPLEA**

**Operačný program:**  Ľudské zdroje (ďalej len „OP ĽZ“)

**Prioritná os:**  4 - Sociálne začlenenie

**Špecifický cieľ:**   4.2.1 – Prechod z inštitucionálnej na komunitnú starostlivosť

**Schéma štátnej pomoci/**

**Schéma pomoci de minimis:** DM - 3/2021 - Schéma pomoci de minimis na podporu sociálnej inklúzie,zamestnanosti a vzdelávania zamestnancov

**Fond:** Európsky sociálny fond (ďalej len „ESF“)

**Miesto realizácie projektu:** Všetky samosprávne kraje SR

**Prijímateľ projektu:** Implementačná agentúra Ministerstva práce sociálnych vecí a rodiny Slovenskej republiky (ďalej len „IMPLEA“)

**Adresa sídla:** Špitálska 6, 814 55 Bratislava

**Doručovacia adresa:** Nevädzová 5, 821 01 Bratislava

## Dĺžka trvania Oznámenia o možnosti zapojiť sa do NP TOS

**Typ oznámenia:** otvorené

**Dátum zverejnenia oznámenia**: 12. 05. 2022

**Dátum uzavretia oznámenia:** do 30. 06. 2023, alebo do vyčerpania alokácie

IMPLEA uzavrie Oznámenie o možnosti predkladania Žiadostí na zapojenie sa do národného projektu Podpora rozvoja a dostupnosti terénnej opatrovateľskej služby (ďalej len „Oznámenie“) v prípade vyčerpania finančných prostriedkov, alebo na základe rozhodnutia IMPLEA v závislosti od toho, ktorá skutočnosť nastane skôr, najneskôr však do 30. 06. 2023. IMPLEA zverejní informáciu o uzavretí Oznámenia na webovom sídle [www.nptos.gov.sk](http://www.nptos.gov.sk).

## Financovanie projektu

Financovanie celkových oprávnených výdavkov NP TOS v rámci Oznámenia bude realizované v súlade s pravidlami stanovenými v platnej Stratégii financovania Európskych štrukturálnych a investičných fondov pre programové obdobie 2014 – 2020.

Celková výška nenávratného finančného príspevku, ktorý je schválený na realizáciu NP TOS, je **6 659 374,80 EUR.**

Finančná pomoc pozostáva z finančného príspevku zo zdrojov ESF a štátneho rozpočtu (ďalej len „ŠR“):

* Vzájomný pomer medzi prostriedkami financovania z ESF a ŠR pre menej rozvinutý región (ďalej len „MRR“) je: 85% k 15%.
* Vzájomný pomer medzi prostriedkami financovania z ESF a ŠR pre viac rozvinutý región (ďalej len „VRR“) je: 50% k 50%.

## Indikatívna výška finančných prostriedkov vyčlenených na Oznámenie a limity projektu

Finančné prostriedky určené na financovanie transferov tretích subjektov zapojených do NP TOS v rámci podaktivít: *1.3 Výber a metodická podpora poskytovateľov, výkon opatrovateľskej služby* a *1.4 Odborná príprava a supervízia opatrovateliek sú v rámci NP TOS alokované vo* výške  **4 063 309,20 EUR.**

V rámci NP TOS sa predpokladá podpora cca 165 pracovných miest opatrovateliek v prepočte na celé pracovné úväzky.

## Oprávnení žiadatelia o zapojenie sa do národného projektu

V rámci tohto Oznámenia sú oprávnenými žiadateľmi o zapojenie sa do národného projektu verejní poskytovatelia sociálnych služieb:

1. obec s počtom obyvateľov do 1000 vrátane,
2. právnická osoba zriadená alebo založená obcou s počtom obyvateľov do 1000 vrátane,
3. spoločný obecný úrad zriadený obcami s počtom obyvateľov do 1000 vrátane,

ktorí zároveň:

1. sú registrovaní podľa ustanovení § 62 až § 66 zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní v znení neskorších predpisov (ďalej len „zákon o sociálnych službách") ako poskytovatelia opatrovateľskej služby, ktorí túto službu poskytujú podľa ustanovení § 41 zákona o sociálnych službách,
2. neposkytovali opatrovateľskú službu počas obdobia posledných 24 kalendárnych mesiacov pred dátumom podania Žiadosti o zapojenie sa do NP TOS[[2]](#footnote-2),

spĺňajú ostatné kritériá výberu tretích subjektov uvedené v prílohe č. 2 tohto Oznámenia.

## Oprávnená cieľová skupina národného projektu v zmysle OP ĽZ

1. verejní poskytovatelia sociálnych služieb (pre účely tohto projektu sa rozumie obec s počtom obyvateľov do 1000 vrátane a právnická osoba zriadená alebo založená obcou s počtom obyvateľov do 1000 vrátane, spoločný obecný úrad zriadený obcami s počtom obyvateľov do 1000 vrátane),
2. zamestnanci vykonávajúci politiky a opatrenia v oblasti v oblasti sociálneho začlenenia vo verejnom sektore,
3. deti a plnoleté fyzické osoby, ktorým sa poskytujú sociálne služby.

## Oprávnené územie

* Bratislavský samosprávny kraj;
* Trnavský samosprávny kraj;
* Trenčiansky samosprávny kraj;
* Nitriansky samosprávny kraj;
* Banskobystrický samosprávny kraj;
* Žilinský samosprávny kraj;
* Prešovský samosprávny kraj;
* Košický samosprávny kraj;

# Postup podania Žiadosti o zapojenie sa do národného projektu

## Náležitosti Žiadosti o zapojenie sa do národného projektu

Oprávnený žiadateľ, ktorý spĺňa kritériá výberu tretích subjektov a podmienky  pre zapojenie sa do projektu uvedené v kapitole 3 tohto Oznámenia, môže podať Žiadosť o zapojenie sa do národného projektu Podpora rozvoja a dostupnosti terénnej opatrovateľskej služby (ďalej aj „Žiadosť“) vyplnením elektronického formulára Žiadosti, pričom postupuje nasledovne:

1. Vyplní formulár Žiadosti, ktorého vzor tvorí prílohu č.1 tohto Oznámenia.
2. Žiadateľ vyplnený formulár Žiadosti vytlačí, zabezpečí jej podpísanie štatutárnym orgánom a opatrí odtlačkom pečiatky (ak sa používa).
3. Následne žiadateľ predloží IMPLEA Žiadosť spolu s prílohami v listinnej forme podľa bodu 2.3..
4. Prílohy k Žiadosti žiadateľ predkladá ako originál alebo úradne overenú kópiu.

**Zoznam príloh k Žiadosti:**

|  |  |
| --- | --- |
| **p. č.** | **Prílohy k Žiadosti o zapojenie sa do národného projektu** |
|  | **Splnomocnenie žiadateľa**  *Žiadateľ predkladá v prípade, ak osoba konajúca v mene žiadateľa nie je štatutárnym orgánom žiadateľa. Splnomocnenie musí byť notársky overené.* (Príloha č.7 Oznámenia) |
|  | **Potvrdenie miestne príslušného správcu dane**, že žiadateľ nemá daňové nedoplatky.  *Potvrdenie nesmie byť ku dňu predloženia Žiadosti staršie ako 3 mesiace.* |
|  | **Potvrdenie zo všetkých zdravotných poisťovní** preukazujúce splnenie podmienky, že žiadateľ nemá nedoplatky poistného na zdravotnom poistení:   * Všeobecná zdravotná poisťovňa, a. s. * Union zdravotná poisťovňa, a. s. * DÔVERA zdravotná poisťovňa, a. s.   *Potvrdenie nesmie byť ku dňu predloženia Žiadosti staršie ako 3 mesiace.* |
|  | **Potvrdenie zo sociálnej poisťovne** preukazujúce splnenie podmienky, že žiadateľ nemá nedoplatky poistného na sociálnom poistení a na príspevkoch na starobnom dôchodkovom sporení.  *Potvrdenie nesmie byť ku dňu predloženia Žiadosti staršie ako 3 mesiace.* |
|  | **Potvrdenie miestne príslušného súdu** preukazujúce splnenie podmienky, že voči žiadateľovi nie je vedené konkurzné konanie, reštrukturalizačné konanie, nie je v konkurze ani v reštrukturalizácii.  Podmienka sa nevzťahuje na subjekty podľa § 2 zákona o konkurze a reštrukturalizácii[[3]](#footnote-3)  *Potvrdenie nesmie byť ku dňu predloženia Žiadosti staršie ako 3 mesiace.* |
|  | **Čestné vyhlásenie žiadateľa, že nie je v nútenej správe [[4]](#footnote-4).** *(Príloha č.8 Oznámenia)*  *Čestné vyhlásenie nesmie byť ku dňu predloženia žiadosti staršie ako 3 mesiace.* |
|  | **Výpis z registra trestov právnickej osoby**  *Výpis nesmie byť ku dňu predloženia Žiadosti starší ako 3 mesiace.* |
|  | **Výpis z registra trestov žiadateľa a všetkých členov štatutárneho orgánu žiadateľa, prokuristu/ov a osoby splnomocnenej zastupovať žiadateľa v konaní o Žiadosti** preukazujúci, že tieto osoby neboli právoplatne odsúdené za trestný čin korupcie, za trestný čin poškodzovania finančných záujmov Európskych spoločenstiev, za trestný čin legalizácie príjmu z trestnej činnosti, za trestný čin založenia, zosnovania a podporovania zločineckej skupiny alebo za trestný čin machinácií pri verejnom obstarávaní a verejnej dražbe.  *Výpis nesmie byť ku dňu predloženia Žiadosti starší ako 3 mesiace.* |
|  | **Potvrdenie príslušného inšpektorátu práce**, že žiadateľ neporušil zákaz nelegálnej práce a nelegálneho zamestnávania podľa osobitného predpisu za obdobie piatich rokov predchádzajúcich dňu predloženia Žiadosti.  *Potvrdenie nesmie byť ku dňu predloženia Žiadosti staršie ako 3 mesiace.* |
|  | **Výpis z registra poskytovateľov sociálnych služieb** preukazujúci splnenie podmienky oprávnenosti aktivít projektu.  *Potvrdenie nesmie byť ku dňu predloženia Žiadosti staršie ako 3 mesiace.* |
|  | **Vyhlásenie žiadateľa o poskytnutej pomoci de minimis** (príloha č.6 Oznámenia) |
|  | **Zmluva o zriadení spoločného obecného úradu, stanovy, zriaďovacia listina alebo ich ekvivalent[[5]](#footnote-5).**  Žiadateľ predloží relevantný doklad podľa právnej formy. |
|  | **Potvrdenie banky o pridelenom IBAN kóde[[6]](#footnote-6).** |

## Časový harmonogram predkladania Žiadostí o zapojenie sa do národného projektu a uzatvárania hodnotiacich kôl

Žiadateľ môže predložiť Žiadosť kedykoľvek od zverejnenia Oznámenia, až do uzavretia Oznámenia (podľa bodu [1.2.](#_Dĺžka_trvania_Oznámenia) Oznámenia). Žiadosti doručené pred týmto dátumom nebudú zaradené do hodnotenia.

Schvaľovanie Žiadostí bude prebiehať systémom hodnotiacich kôl. Hodnotiace kolo bude prebiehať v pravidelných intervaloch každých 5 pracovných dní[[7]](#footnote-7). Interval hodnotiacich kôl zohľadňuje počet prijatých Žiadostí a primeraný časový limit na ich schvaľovanie. Počas hodnotiaceho kola je možné zasielať Žiadosti priebežne. V prípade, že žiadateľ doručí v rámci jedného hodnotiaceho kola viacero Žiadostí, IMPLEA bude za platnú považovať prvú doručenú Žiadosť. Ak žiadateľ chce, aby za platnú Žiadosť bola považovaná iná ako prvá doručená Žiadosť, musí túto skutočnosť oznámiť IMPLEA písomne, alebo e-mailom na [nptos@ia.gov.sk](mailto:nptos@ia.gov.sk). Podrobný časový harmonogram termínov hodnotiacich kôl tvorí prílohu č.4 Oznámenia.

Termíny hodnotiacich kôl:

|  |  |  |  |
| --- | --- | --- | --- |
| **Uzavretie 1. hodnotiaceho kola** | **Uzavretie 2. hodnotiaceho kola** | **Uzavretie 3. hodnotiaceho kola** | Ďalšie hodnotiace kolá budú uzatvárané v pravidelných intervaloch každých 5 pracovných dní, až do vyčerpania alokácie |
| 18.05.2022 | 25.05.2022 | 01.06.2022 |

## Miesto a spôsob podania Žiadosti o zapojenie sa do národného projektu

**Adresa doručenia:**

**Implementačná agentúra Ministerstva práce sociálnych vecí a rodiny SR**

Nevädzová 5

814 55 Bratislava

Žiadosť je možné doručiť na IMPLEA (na vyššie uvedenú adresu) jedným z nasledovných spôsobov:

* osobne do podateľne IMPLEA,
* doporučenou poštovou prepravou[[8]](#footnote-8),
* kuriérskou službou,

v pracovné dni v úradných hodinách zverejnených na webovom sídle IMPLEA www.implea.gov.sk

|  |
| --- |
| **Žiadosť vrátane príloh** je potrebné doručiť na adresu doručenia v uzavretom a neprehľadnom obale,  na ktorom musia byť uvedené nasledovné informácie:   * Názov a adresa žiadateľa; * Názov a doručovacia adresa poskytovateľa; * Nápis: **„NEOTVÁRAŤ – Žiadosť NP TOS“**. |

Žiadateľ je povinný predložiť Žiadosť **riadne, včas a vo forme určenej IMPLEA**.

Žiadosť sa považuje za **riadne** doručenú, ak Žiadosť a jej prílohy sú vypracované na počítači, čitateľne, v slovenskom jazyku a písmom, umožňujúcim rozpoznanie textu, t. j. tak, aby bolo možné objektívne posúdenie obsahu Žiadosti. V prípade príloh predložených v inom ako slovenskom jazyku, musí byť priložený oficiálny preklad do slovenského jazyka. Preklad do slovenského jazyka sa nevyžaduje v prípade príloh, ktoré sú originálne vyhotovené v českom jazyku.

Žiadosť sa považuje za doručenú **včas**, ak bola predložená najneskôr do termínu uzavretia Oznámenia. Žiadosť bude zaradená do príslušného hodnotiaceho kola na základe termínu jej predloženia. Za termín predloženia sa považuje dátum odovzdania listinnej verzie Žiadosti osobne do podateľne, alebo dátum jej odovzdania na poštovú, resp. inú prepravu.

Pokiaľ na poštovej zásielke od žiadateľa nie je poštová pečiatka s dátumom odovzdania písomnej formy dokumentácie Žiadosti na poštovú prepravu, resp. dátum je nečitateľný, IMPLEA vyzve žiadateľa na preukázanie dátumu odovzdania zásielky na poštovú prepravu. Žiadateľ tak môže urobiť preukázaním odovzdania zásielky na poštovú prepravu prostredníctvom podacieho lístka alebo iným preukázateľným spôsobom. IMPLEA nezodpovedá za Žiadosť, ktorú žiadateľ zašle poštou alebo kuriérskou službou, ak bude poškodená, príp. nebude doručená. IMPLEA nezodpovedá ani za prípadné dôsledky, ktoré z toho vyplynú.

Obdobne sa postupuje pri overovaní splnenia stanovenej lehoty aj pri predkladaní iných dokumentov v rámci schvaľovacieho procesu.

Žiadosť je doručená v určenej **forme**, ak je vyplnený elektronický formulár Žiadosti a zároveň je žiadosť doručená v listinnej podobe vrátane príloh podľa bodu [2.1.](#_Náležitosti_žiadosti_o) Oznámenia, ktoré sú originálom alebo overenou kópiu dokumentov.

**V prípade, ak žiadateľ nepredloží Žiadosť riadne, alebo včas, alebo v určenej forme, IMPLEA nebude takúto Žiadosť posudzovať.**

Podpísaním Žiadosti žiadateľ potvrdzuje správnosť údajov v nej uvedených a akceptuje podmienky Oznámenia.

## Kontaktné údaje a spôsob komunikácie

Informácie týkajúce sa tohto Oznámenia môžu žiadatelia získať od IMPLEA na webovom sídle IMPLEA [www.nptos.gov.sk](http://www.nptos.gov.sk) v časti - národné projekty alebo jednou z nasledovných foriem:

a) **Písomnou formou** - žiadatelia môžu svoje otázky posielať na adresu doručenia uvedenú v časti [2.3.](#_Miesto_a_spôsob) tohto Oznámenia;

b) **Elektronickou formou** na e-mailovej adrese [nptos@ia.gov.sk](mailto:nptos@ia.gov.sk).

Na žiadosti o informácie týkajúce sa tohto Oznámenia zasielané na IMPLEA poštou alebo elektronicky odpovedá IMPLEA písomne alebo elektronicky v lehote najneskôr do 10 pracovných dní od dňa doručenia žiadosti o informácie na IMPLEA. Zároveň IMPLEA priebežne uverejňuje na vyššie uvedenom webovom sídle najčastejšie kladené otázky a odpovede.

**IMPLEA neposkytuje v procese konania o Žiadosti žiadateľom žiadne informácie týkajúce sa priebehu schvaľovania Žiadosti až do ich konečného informovania o výsledku schvaľovacieho procesu.**

Záväzný charakter majú informácie poskytnuté listinnou formou a elektronickou formou z e-mailovej adresy [nptos@ia.gov.sk](mailto:nptos@ia.gov.sk). Informácie poskytnuté telefonicky alebo ústne nie je možné považovať za záväzné a odvolávať sa na ne.

**Upozorňujeme žiadateľov, aby priebežne sledovali vyššie uvedené webové sídlo IMPLEA, kde budú zverejňované aktuálne informácie súvisiace s Oznámením.**

# Hodnotenie a výber predložených Žiadostí

## Overovanie kritérií výberu tretích subjektov

Kritériá výberu tretích subjektov predstavujú súbor podmienok overovaných IMPLEA v procese schvaľovania Žiadosti, ktoré musí žiadateľ/poskytovateľ opatrovateľskej služby (ďalej len ,,poskytovateľ“) splniť na to, aby mu bola schválená Žiadosť o zapojenie sa do projektu. Žiadateľ je povinný tieto kritéria spĺňať aj počas platnosti a účinnosti zmluvy o spolupráci s výnimkou Špecifických odborných kritérií[[9]](#footnote-9) pre posudzovanie výberu tretích subjektov v národných projektoch, ktoré musí žiadateľ spĺňať iba v čase podania Žiadosti o zapojenie sa do NP TOS.

Transfer sa poskytuje poskytovateľovi v súlade so zmluvou o spolupráci.

**Kritériá výberu tretích subjektov, sú uvedené v prílohe č.2 tohto Oznámenia.**

IMPLEA overuje formálnu správnosť a úplnosť dokumentov a splnenie kritérií výberu tretích subjektov v súlade s Oznámením a dokumentmi na ktoré sa Oznámenie odvoláva.

Kritériá výberu subjektov stanovené v tomto Oznámení sú predmetom overovania počas vyhodnocovania Žiadosti a musia byť splnené bez ohľadu na skutočnosť, či ich úplné znenie je priamo uvedené v texte Oznámenia alebo je uvádzané, resp. bližšie popísané v dokumente/dokumentoch, na ktoré sa toto Oznámenie odvoláva. Splnenie jednotlivých kritérií žiadateľ preukazuje prostredníctvom príloh Žiadosti podľa bodu [2.1.](#_Náležitosti_žiadosti_o) Oznámenia.

## Poradovník Žiadostí

V prípade, ak bude žiadateľovi na kontaktný e-mail uvedený v Žiadosti elektronicky doručené stanovisko o neschválení Žiadosti z dôvodu nedostatočnej alokácie, žiadateľ zostáva v poradovníku žiadostí[[10]](#footnote-10) pre prípad uvoľnenia finančných prostriedkov. Poradovník Žiadostí bude zverejnený na webovom sídle [www.nptos.gov.sk](http://www.nptos.gov.sk)

## Administratívne overenie Žiadosti o zapojenie sa do národného projektu

Žiadosti budú vyhodnocované v rámci jednotlivých hodnotiacich kôl, v ktorých budú doručené. IMPLEA vydá pre všetky Žiadosti doručené v rámci hodnotiaceho kola stanovisko o schválení, neschválení alebo zastavení posudzovania Žiadosti bezprostredne po vyhodnotení doručených žiadostí, **najneskôr však do 20 pracovných dní** od konečného termínu uzavretia príslušného hodnotiaceho kola.

Do lehoty na schválenie predloženej Žiadosti sa započítava lehota potrebná na predloženie chýbajúcich náležitostí zo strany žiadateľa.

V prípade, že na základe preskúmania Žiadosti a jej príloh vzniknú pochybnosti o pravdivosti alebo úplnosti Žiadosti alebo jej príloh, IMPLEA zašle žiadateľovi na e-mail pre záväznú elektronickú komunikáciu uvedený v Žiadosti výzvu na doplnenie Žiadosti, čím poskytne žiadateľovi možnosť využiť tzv. klarifikáciu, na základe ktorej môže v stanovenej lehote **5 pracovných dní** odstrániť nedostatky dokumentácie Žiadosti. V prípade, ak žiadateľ nepredloží doplnenie Žiadosti v požadovanej lehote, IMPLEA Žiadosť vyradí z ďalšieho posudzovania. Tým nie je dotknutá možnosť opätovného podania Žiadosti. V prípade opätovného podania Žiadosti bude IMPLEA akceptovať prílohy podané v rámci zamietnutej Žiadosti, ak budú k dňu opätovného podania Žiadosti platné[[11]](#footnote-11).

## Vydanie stanoviska o schválení/neschválení Žiadostí zapojenie sa do NP TOS

Žiadateľom, ktorých Žiadosti splnia všetky kritériá výberu tretích subjektov (príloha č.2 Oznámenia) a ich Žiadosť bude spĺňať všetky náležitosti v zmysle bodu 2 Oznámenia, bude vydané stanovisko o schválení Žiadosti a to až do vyčerpania alokácie uvedenej v tomto Oznámení.

V prípade, ak v priebehu hodnotenia Žiadosti v rámci hodnotiaceho kola dôjde k vyčerpaniu alokácie pre niektorý samosprávny kraj a nebude možné schváliť všetky Žiadosti, ktoré splnili kritériá výberu tretích subjektov, IMPLEA určí poradie Žiadostí v danom hodnotiacom kole na základe určenia priority:

Pri hodnotení Žiadostí určí IMPLEA poradie Žiadostí v danom hodnotiacom kole tak, že prioritu pri rozhodovaní o zapojení príslušného tretieho subjektu do NP TOS dostanú obce s vyšším pomerom obyvateľov starších ako 62 rokov. Vypočíta sa percentuálne vyjadrenie (so zaokrúhlením na 5 desatinných miest) pomeru počtu obyvateľov obce vo veku 62+ k celkovému počtu obyvateľov obce. Poradie žiadateľov sa zostaví tak, že najvyššie v poradí sa umiestni Žiadosť toho žiadateľa, ktorého percentuálny podiel obyvateľov vo veku 62+ bude najvyšší. Ostatné Žiadosti budú zoradené zostupne. IMPLEA schváli Žiadosti do výšky disponibilnej alokácie pre príslušný kraj podľa stanoveného poradia, ostatné Žiadosti postúpi do poradovníka Žiadostí[[12]](#footnote-12).

IMPLEA schváli Žiadosti do výšky disponibilnej alokácie pre príslušný kraj podľa poradia, v akom sa Žiadosti umiestnili. Ostatné Žiadosti postúpi IMPLEA do poradovníka Žiadostí.

Po overení podmienok na zapojenie sa do projektu v rámci hodnotiaceho kola oznámi IMPLEA žiadateľovi stanovisko o schválení, resp. neschválení Žiadosti a zašle úspešnému žiadateľovi návrh zmluvy o spolupráci.

**Súčasťou Stanoviska o schválení Žiadosti o zapojenie sa do NP TOS je aj stanovisko o schválení počtu opatrovateliek. Z tohto dôvodu, je žiadaný počet pracovných miest v prepočte na celé pracovné úväzky uvedený v Žiadosti pre žiadateľa záväzný.**

## Uzavretie zmluvy o spolupráci

**Po schválení Žiadosti** zašle IMPLEA žiadateľovi návrh zmluvy o spolupráci (vzor zmluvy o spolupráci tvorí prílohu č.3 Oznámenia). Štatutárny orgán žiadateľa zmluvu podpíše a potvrdenú odtlačkom pečiatky (ak sa používa) zašle na IMPLEA. Medzi poskytovateľom a IMPLEA bude uzatvorená zmluva o spolupráci (v zmysle § 269 ods. 2 zákona č. 513/1991 Zb. Obchodný zákonník v znení neskorších predpisov). Zmluvné podmienky sú stanovené jednotne pre všetkých žiadateľov, ktorí sa zapoja do NP TOS.

**Po podpísaní zmluvy o spolupráci** v troch rovnopisoch zo strany IMPLEA a jej zverejnení v Centrálnom registri zmlúv, jeden rovnopis IMPLEA doručí poskytovateľovi. Zmluva o spolupráci nadobúda platnosť dňom neskoršieho podpisu zmluvných strán a účinnosť v súlade s § 47a ods. 1 Občianskeho zákonníka nadobúda dňom nasledujúcom po dni jej zverejnenia v Centrálnom registri zmlúv IMPLEA. Po zverejnení zmluvy o spolupráci je poskytovateľ informovaný o účinnosti zmluvy elektronicky na kontaktný e-mail uvedený v Žiadosti.

# Podmienky poskytnutia transferu

## Rozsah a podmienky poskytnutia transferu

IMPLEA bude v rámci podpory výkonu opatrovateľskej služby poskytovať príspevky na výkon opatrovateľskej služby (v zmysle zákona o sociálnych službách) vo forme transferov na:

* personálne výdavky na podporené pracovné miesta opatrovateliek,
* vzdelávanie podporených opatrovateliek v projekte,
* supervíziu podporených opatrovateliek v projekte.

Transfer bude poskytovateľovi opatrovateľskej služby zapojenému do projektu poskytnutý v nasledovnom rozsahu a za nasledovných podmienok:

|  |  |  |
| --- | --- | --- |
| **P. č.** | **Podmienka/ rozsah poskytnutia transferu** | **Popis podmienky/stanovenie rozsahu/ poskytnutia transferu** |
| **1.** | **Transfer na personálne výdavky** | * maximálne **750 EUR** pre jednu opatrovateľku v pracovnom pomere na ustanovený týždenný pracovný čas[[13]](#footnote-13), * maximálne **375 EUR** pre jednu opatrovateľkuv prípade pracovného pomeru v rozsahu ½ ustanoveného týždenného pracovného času**.** |
| **2.** | **Transfer na vzdelávanie** | Výška transferu na vzdelávanie pre opatrovateľku:   * pri pracovnom pomere na ustanovený týždenný pracovný čas je v maximálnej výške **800 EUR/projekt** (10 x vzdelávanie[[14]](#footnote-14) v celkovom rozsahu 80 vyučovacích hodín[[15]](#footnote-15)), * pri pracovnom pomere na ½ ustanoveného týždenného pracovného času je v maximálnej výške **400 EUR/projekt** (5 x vzdelávanie[[16]](#footnote-16) v celkovom rozsahu 40 vyučovacích hodín).   Výška poskytnutého transferu na vzdelávanie opatrovateliek bude zodpovedať násobku počtu obsadených pracovných miest opatrovateliek realizujúcich aktívny výkon opatrovateľskej služby alikvotne podľa dĺžky zapojenia subjektu do projektu. |
| **3.** | **Transfer na supervíziu** | Výška transferu na supervíziu pre opatrovateľku:   * pri pracovnom pomere na ustanovený týždenný pracovný čas je v maximálnej výške **730,08 EUR/projekt** (18 hodín[[17]](#footnote-17) supervízie[[18]](#footnote-18)), * pri pracovnom pomere na ½ ustanoveného týždenného pracovného času je v maximálnej výške **365,04 EUR/projekt** (9 hodín supervízie[[19]](#footnote-19)).   Výška poskytnutého transferu na supervíziu opatrovateliek bude zodpovedať násobku počtu obsadených pracovných miest opatrovateliek realizujúcich aktívny výkon opatrovateľskej služby alikvotne podľa dĺžky zapojenia subjektu do projektu. |
| **4.** | **Počet pracovných úväzkov** | Počet pracovných úväzkov opatrovateliek u žiadateľa nie je limitovaný. |
| **5.** | **Obdobie podpory** | Maximálne obdobie podpory je do 09/2023. |
| **6.** | **Podmienky týkajúce sa štátnej pomoci a vyplývajúce zo schém štátnej pomoci/pomoci de minimis** | Oprávnené aktivity tak, ako sú stanovené týmto oznámením, **sú poskytovaním štátnej pomoci a minimálnej pomoci**, a teda vo vzťahu k oprávneným aktivitám sa uplatňujú pravidlá štátnej pomoci a minimálnej pomoci. Aktivity budú realizované v súlade so schémou pomoci de minimis na podporu sociálnej inklúzie, zamestnanosti a vzdelávania (schéma DM – 3/2021), ktorá tvorí prílohu č.5 tohto Oznámenia. |
| **7.** | **Podmienka zamedzenia duplicitného financovania** | Žiadateľ nebude financovať náklady, ktoré sú spojené s výkonom opatrovateľskej služby na podporených pracovných miestach do výšky poskytnutého príspevku, aj prostredníctvom iných zdrojov. |
| **8.** | **Podmienka neposkytovania služieb so ziskom** | Žiadateľ nesmie poskytovať sociálne služby so ziskom. |
| **9.** | **Podmienka rozsahu výkonu opatrovateľskej služby** | Podmienkou pre uhradenie transferu poskytovateľovi opatrovateľskej služby je reálny výkon opatrovateľskej služby v požadovanom rozsahu a v súlade so zákonom o sociálnych službách, ktorý bol skontrolovaný regionálnym koordinátorom a naplnil všetky požiadavky uvedené v zmluve o spolupráci a v Príručke pre spolupracujúce subjekty (ďalej len ,,Príručka“) a preukázanie úhrady výdavkov v zmysle Príručky.  V prípade, ak výkon opatrovateľskej služby nebude vykonaný v požadovanom rozsahu a/alebo žiadateľ nepreukáže úhradu výdavkov podľa zmluvy o spolupráci, IMPLEA rozhodne o neuhradení transferu. |

Transfer bude poskytovaný v mesačných intervaloch za predpokladu splnenia podmienok určených v zmluve o spolupráci a Príručke do konca  mesiaca nasledujúceho po mesiaci, v ktorom poskytovateľ opatrovateľskej služby  predložil kompletnú dokumentáciu.

**Príklad:** Výkon opatrovateľskej služby bol realizovaný v mesiaci máj 2022 – predloženie dokumentácie a všetkých podkladov pre úhradu transferu je do 20. júna 2022 – kontrola predložených dokumentov a úhrada finančných prostriedkov – transferu prebehne v čase do 31. júla 2022.

Úhrada transferu je závislá od skutočne vykonanej opatrovateľskej služby v zmysle zákona o sociálnych službách.

# Prílohy Oznámenia

1. [Žiadosť o zapojenie sa do národného projektu Podpora rozvoja a dostupnosti terénnej opatrovateľskej služby](https://www.ia.gov.sk/nppos/ziadost-o-zapojenie-sa-do-np-pos/)\_ 2022
2. Kritériá výberu tretích subjektov\_ 2022
3. Vzor zmluvy o spolupráci (formát PDF)\_ 2022
4. [Časový](https://www.ia.gov.sk/data/files/np_pos2/2016-04-07%20Prirucka%200.3%20NP%20POS_FINAL.pdf) harmonogram termínov hodnotiacich kôl\_ 2022
5. Schéma pomoci de minimis na podporu sociálnej inklúzie, zamestnanosti a vzdelávania zamestnancov - DM - 3/2021\_ 2022
6. [Vyhlásenie](https://www.ia.gov.sk/data/files/np_pos2/2015-12-30_Priloha4_CVduplicitaZisk.pdf) žiadateľa k poskytnutej pomoci de minimis (formát PDF), (formát DOC)\_ 2022
7. Vzor splnomocnenia\_ 2022
8. Vzor čestného vyhlásenia, že žiadateľ nie je v nútenej správe\_ 2022

1. Bližšie informácie o národnom projekte sú zverejnené na webovom sídle projektu [www.nptos.gov.sk](http://www.nptos.gov.sk) [↑](#footnote-ref-1)
2. Posudzuje sa pri prvom zapojení sa do projektu. [↑](#footnote-ref-2)
3. Zákon č. 7/2005 Z. z. o konkurze a reštrukturalizácii a o zmene a doplnení niektorých zákonov. [↑](#footnote-ref-3)
4. Predkladá žiadateľ, ktorým je obec, príspevková alebo rozpočtová organizácia. [↑](#footnote-ref-4)
5. Nevzťahuje sa na žiadateľa ktorým je obec. [↑](#footnote-ref-5)
6. Môže sa nahradiť Zmluvou o vedení účtu, v prípade, že je IBAN kód uvedený v tejto zmluve. [↑](#footnote-ref-6)
7. Termíny uzatvorenia hodnotiacich kôl sa môžu na základe implementačnej praxe meniť. V prípade zmeny bude príloha č.4 Oznámenia aktualizovaná. [↑](#footnote-ref-7)
8. V súlade s podmienkami stanovenými Zákonom č. 324/2011 Z. z. o poštových službách a o zmene a doplnení niektorých zákonov v znení neskorších predpisov. Platnosť zákona č.305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov tým nie je dotknutá. [↑](#footnote-ref-8)
9. Na podmienku „Zapojená obec môže mať maximálne 1000 obyvateľov vrátane, ku dňu podania Žiadosti o zapojenie sa do projektu“ sa nevzťahuje povinnosť spĺňať kritérium počas celej platnosti a účinnosti zmluvy. [↑](#footnote-ref-9)
10. V poradovníku žiadostí sa vedú Žiadosti o zapojenie sa do NP TOS spolu so žiadosťami o schválenie počtu opatrovateliek. [↑](#footnote-ref-10)
11. Nevzťahuje sa na prílohu č.1 a prílohu č.7, ktoré je žiadateľ povinný aktualizované priložiť k Žiadosti. [↑](#footnote-ref-11)
12. Zdroj overenia: https://www.mfsr.sk/sk/financie/verejne-financie/fiskalna-decentralizacia/. [↑](#footnote-ref-12)
13. Ustanovený týždenný pracovný čas je pracovný čas, ktorý sa u zamestnávateľa všeobecne uplatňuje (v tomto prípade sa tým myslí plný pracovný úväzok). [↑](#footnote-ref-13)
14. Opatrovateľka pri plnom pracovnom úväzku má nárok na vzdelávanie v rozsahu 8 hodín raz za 6 kalendárnych mesiacov. [↑](#footnote-ref-14)
15. Hodinou sa rozumie vyučovacia hodina v dĺžke 45 minút. [↑](#footnote-ref-15)
16. Opatrovateľka pri ½ pracovnom úväzku má nárok na vzdelávanie v rozsahu 8 hodín raz za rok. [↑](#footnote-ref-16)
17. Hodinou sa rozumie vyučovacia hodina v dĺžke trvania 45 minút. [↑](#footnote-ref-17)
18. Opatrovateľka pri plnom pracovnom úväzku má nárok na 2 hodiny supervízie raz za 6 kalendárnych mesiacov. [↑](#footnote-ref-18)
19. Opatrovateľka pri ½ pracovnom úväzku má nárok na 1 hodinu supervízie raz za 6 kalendárnych mesiacov. [↑](#footnote-ref-19)